P7_TA(2012)0486

Nov splošni proračun Evropske unije za proračunsko leto 2013 – vsi oddelki

Resolucija Evropskega parlamenta z dne 12. decembra 2012 o stališču Sveta o novem predlogu splošnega proračuna Evropske unije za proračunsko leto 2013 – vsi oddelki (17195/2012 – C7-0399/2012 – 2012/2307(BUD))

(2015/C 434/34)

Evropski parlament,

ob upoštevanju Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (3) ,

ob upoštevanju sklepa Sveta EUCO 76/12 z dne 28. in 29. junija 2012 o paktu za rast in delovna mesta, o katerem so se sporazumele države članice,

spominja, da je „osnutek svežnja“, o katerem sta se po težavnih pogajanjih na tristranskih pogovorih 29. novembra 2012 uspela sporazumeti Parlament in Svet, sestavljen iz treh elementov: predloga spremembe proračuna št. 6/2012 v znesku 6 milijard EUR, ki deloma pokriva pomanjkanje plačil do 31. oktobra 2012, proračuna Unije za leto 2013, za katerega je določena raven 1 50 898,391 milijona EUR za obveznosti ter 1 32 836,988 milijona EUR za plačila, ter treh skupnih izjav, ki zagotavljajo, da bodo dejanske potrebe po plačilih za leti 2012 in 2013 v celoti izpolnjene;

ugotavlja, da je zaradi neomajnega stališča Sveta v pogajanjih skupna raven plačil 5 milijard EUR nižja kot v oceni potreb po plačilih v predlogu proračuna za leto 2013, ki jo je pripravila Komisija; je zaskrbljen, da raven sredstev ne bo zadoščala za kritje dejanskih potreb po plačilih v naslednjem letu in za hiter začetek izvajanja pakta za rast in delovna mesta, dogovorjenega na zasedanju Evropskega sveta junija 2012; je kljub temu prepričan, da bi bile posledice, če ne bi dosegli soglasja, precej resnejše in bi imele precej bolj negativen vpliv na izvajanje ukrepov in programov Unije; od Komisije zahteva, da Parlamentu in Svetu posreduje mesečna poročila o poteku zahtevkov držav članic (razvrščena po državi članici in skladu) za izplačila iz strukturnih skladov, kohezijskega sklada, skladov za razvoj podeželja in sklada za ribištvo od 31. oktobra 2012 naprej; poziva k ustanovitvi medinstitucionalne delovne skupine za plačila, v kateri bi obe veji proračunskega organa sprejemali skupne odločitve o tem, kako nadaljevati;

zaradi tega pripisuje skupnim izjavam Parlamenta, Sveta in Komisije, priloženim tej resoluciji, najvišjo politično pomembnost; je sklenil na vseh ravneh in na vse načine spremljati spoštovanje teh izjav in potrebna dodatna sredstva, ki jih bodo morale naslednje leto zagotoviti države članice, da bo lahko Unija plačala svoje račune ter ohranila institucionalno verodostojnost in solventnost;

ponovno zatrjuje, da se je možno s te mrtve točke, zaradi katere so proračunska pogajanja vsako leto težavnejša, premakniti le z nujno in odgovorno rešitvijo vprašanja financiranja Unije z dejanskim sistemom lastnih sredstev, ki bi začel veljati z naslednjim večletnim finančnim okvirom in enkrat za vselej odpravil razdeljevanje EU na neto plačnice in neto prejemnice;

naroči svojemu predsedniku, naj to resolucijo predloži Svetu, Komisiji, drugim zadevnim institucijam in organom ter nacionalnim parlamentom.

(1) UL L 163, 23.06.2007, str. 17.

(2) UL L 248, 16.09.2002, str. 1.

(3) UL C 139, 14.6.2006, str. 1.

(4) Sprejeta besedila, P7_TA(2012)0077.

(5) Sprejeta besedila, P7_TA(2012)0109.

(6) Sprejeta besedila, P7_TA(2012)0289.

(7) Sprejeta besedila, P7_TA(2012)0359.

PRILOGA

SKUPNA IZJAVA TREH INSTITUCIJ, SPREJETA V OKVIRU POGAJANJ O PRORAČUNU ZA LETO 2013

10. december 2012

Predsednik Evropskega parlamenta, predsednik Sveta Evropske unije in predsednik Evropske komisije izjavljajmo, da so vse tri institucije v okviru sprejetja proračuna za leto 2013 sprejele naslednje tri skupne izjave:

Skupna izjava o sredstvih za plačila za leto 2013

Ob upoštevanju prizadevanj za konsolidacijo javnih financ, ki potekajo v državah članicah, in ob upoštevanju ravni plačil, ki jih Komisija predlaga za leto 2013, sta se Evropski parlament in Svet dogovorila o znižanju plačil za leto 2013 v primerjavi s predlogom proračuna Komisije. Komisijo prosita, naj v skladu s pogodbo sprejme vse potrebne ukrepe in zlasti v spremembi proračuna zaprosi za dodatna sredstva za plačila, če tista v proračunu za leto 2013 ne zadostujejo za kritje odhodkov iz podrazdelka 1a (konkurenčnost za rast in zaposlovanje), podrazdelka 1b (kohezija za rast in zaposlovanje), razdelka 2 (ohranjanje in upravljanje naravnih virov), razdelka 3 (državljanstvo, svoboda, varnost in pravica) in razdelka 4 (EU kot globalni akter).

Poleg tega Evropski parlament in Svet Komisijo pozivata, naj najpozneje do sredine oktobra 2013 predstavi najnovejše posodobljene zneske o dejanskem stanju in ocene glede sredstev za plačila v podrazdelku 1b (kohezija za rast in zaposlovanje) in za razvoj podeželja v razdelku 2 (ohranjanje in upravljanje naravnih virov) ter po potrebi pripravi predlog spremembe proračuna. Svet in Evropski parlament se zavedata, da bo tak predlog morda potreben že v sredini leta 2013. Da bi olajšale odločanje o znesku plačil v letnem proračunskem postopku, so se vse tri institucije dogovorile, da bodo preučile, kako bi ocene sredstev za plačila v okviru deljenega upravljanja bolje uskladile z ustrezajočimi potrebami.

Evropski parlament in Svet bosta kolikor hitro mogoče sprejela stališče o morebitnem predlogu spremembe proračuna, da bi se izognili morebitnemu primanjkljaju odobritev plačil. Poleg tega sta se zavezala, da bosta hitro obdelala vse morebitne prerazporeditve sredstev za plačila, vključno s prerazporeditvami po razdelkih finančnega okvira, da bodo sredstva za plačila v proračunu čim bolje porabljena in usklajena z dejanskim izvrševanjem in potrebami.

V skladu s točko 18 Medinstitucionalnega sporazuma o proračunski disciplini in dobrem finančnem poslovodenju Evropski parlament in Svet opozarjata, da je treba z vidika izvajanja zagotoviti nadzorovano povečevanje skupnih plačil glede na obveznosti, da ne bi prišlo do pretiranega povečanja neporavnanih obveznosti.

Evropski parlament, Svet in Komisija bodo vse leto dejavno spremljali, kako se izvršuje proračun za 2013, pri čemer bodo na podlagi podrobnih podatkov Komisije posebno pozornost namenili izvajanju plačil, prejetim zahtevkom za povračila in popravljenim napovedim.

Evropski parlament, Svet in Komisija v vsakem primeru poudarjajo, da je njihova odgovornost deljena, saj je v členu 323 PDEU določeno, da „Evropski parlament, Svet in Komisija zagotovijo, da so Uniji na voljo finančna sredstva, ki ji omogočajo izpolnjevanje njenih pravnih obveznosti do tretjih strani“.

Skupna izjava o potrebah po plačilih za leto 2012

Evropski parlament in Svet ugotavljata, da raven plačil, ki jo je Komisija predlagala v predlogu proračuna za leto 2013, temelji na domnevi, da so bile potrebe po plačilih v letu 2012 usklajene z razpoložljivimi proračunskimi sredstvi za leto 2012. Vendar so bila dodatna sredstva za plačila, odobrena s spremembo proračuna št. 6/2012, zmanjšana za 2,9 milijarde EUR glede na predlog Komisije in ne zadostujejo za vse prejete zahtevke za izplačilo.

Zato se Komisija zavezuje, da bo na začetku leta 2013 pripravila predlog spremembe proračuna, ki bo namenjen izključno kritju začasno zadržanih zahtevkov iz leta 2012, takoj ko bo odlog prenehal veljati, in preostalih neizpolnjenih pravnih obveznosti brez poseganja v pravilno izvajanje proračuna za leto 2013.

Svet in Evropski parlament bosta z namenom, da bi zagotovila dobro in natančno načrtovanje proračuna EU, čim hitreje oblikovala stališče o tem predlogu spremembe proračuna, da se zapolnijo vse morebitne vrzeli.

Skupna izjava o razdelku 5 in uskladitev plač in pokojnin

Evropski parlament in Svet se strinjata, da se učinki uskladitve plač za leto 2011 zaenkrat še ne bodo odražali v proračunu za leto 2013. Brez poseganja v stališče Sveta glede zadev c-66/12, c-63/12, c-196/12 in c-453/12 skupaj prosita Komisijo naj, če bo Sodišče odločilo v korist Komisije, nemudoma pripravi predlog spremembe proračuna, ki bo omogočal potrebna finančna sredstva za uskladitve za leto 2011 v institucijah, vključno z retroaktivnim učinkom za predhodna leta in morebitnimi zamudnimi obrestmi.

Evropski parlament in Svet se tako zavezujeta, da bosta čim prej sprejela ta predlog spremembe proračuna in zagotovila potrebna dodatna sredstva, ne da bi ogrozila politične prednostne naloge.

Zgornje izjave se sprejmejo, če Evropski parlament s skladu s členom 314(4)(a) PDEU odobri stališče Sveta z dne 6. decembra 2012 o proračunu za leto 2013.